《同冯蓬州当可游中岩分韵得林字》
宋代·史尧弼

羲和转日毂，北陆鞭穷阴。
天地不自持，年老去如骎。
卉木浩萎垂，江山动萧森。
变化故不干，乐哉此幽寻。
蓬州老摩诘，玉齿锵璆琳。
相携亦忘言，一笑孤云岑。
至人鹫峰来，分坐兹岩深。
摄衣请从之，宛如在中林。
聊欲荐清供，无物致所歆。
端有白月轮，炯然碧潭心。
赏会讵偶然，夙昔谅合簪。
别去莫惨恻，渠无去来今。
当有羲黄人，尝识太古音。

作者简介：眉州人，字唐英，世称莲峰先生。高宗绍兴二十七年进士。少以《古乐府》、《洪范》等论往见张浚，浚谓其大类苏轼。年十四举于乡，赴鹿鸣宴犹著粉红裤，人疑其文未工，太守命赋诗，尧弼援笔立就。未授官而卒。有《莲峰集》。